Aħjar il-bard ta' Jannar milli x-xemx li ma saħħanx, jgħid il-Malti. Jiġifieri fil-fatt Jannar mhux l-agħar ħaġa immaġinabbli. Għalija, altru li mhux. Anzi, Jannar wieħed miż-żminijiet favoriti tiegħi fis-sena kollha għax huwa l-aktar żmien 'il bogħod possibbli mill-festi tal-Milied li għad irridu nħabbtu wiċċna magħhom. Jogħġobni għax l-eqqel tax-xitwa u ma jkunx hawn storbjijiet ta' lawnmowers kull filgħaxija. L-istaġun tal-futbol ikun fl-aqwa tiegħu. U minn issa 'l quddiem il-ġurnata tibda titwal. Waħda għandu stramba Jannar. Għal xi tliet ġimgħat, għal kull persuna li wieħed jiltaqa' magħha jew li jikkorrespondi magħha bit-telefown jew bl-internet, irid kull darba jħaddem f'moħħu l-algoritmu li ġej: Il-persuna kkonċernata ltqajt jew ikkomunikajt magħha diġà jew le minn wara l-ewwel ta' Jannar? Jekk l-aħħar kuntatt kien qabel l-ewwel ta' Jannar, allura wieħed jawgura s-sena t-tajba. Jekk tkun diġà ltqajt jew ikkomunikajt ma' dik il-persuna minn wara l-ewwel ta' Jannar, allura wieħed jgħid "Bonġu!" għax jekk tirrepeti s-"sena t-tajba" lill-istess persuna tħossok daqsxejn ridikolu. Dawn ir-regoli trid tosservahom tajjeb għax inkella toħroġ ta' salvaġġ. Il-problemi jibdew jinqalgħu madwar nofs Jannar. Jiġu nies lura mill-vaganzi u ma tkunx qed iżżomm rekord ta' min kien bil-vaganzi u min le, u wara ġimagħtejn titlef amment ta' min rajt u min ma rajtx fi ħmistax-il ġurnata. Jiġifieri l-algoritmu li semmejt hawn fuq aktar ma jgħaddi żmien isir dejjem aktar diffiċli biex tħaddmu bi preċiżjoni (u ma toħroġx ta' salvaġġ jew ridikolu). Hemm oħra. M'hemm imkien imsemmi fuq id-data sakemm jibqgħu validi dawn ir-regoli. Pereżempju jekk tixtieq is-sena t-tajba lil xi ħadd fl-ewwel ta' Marzu tingħadda b'miġnun. Fl-ewwel ta' Frar ukoll tkun qed tistieden ħarsa stramba. Imma x'tagħmel ngħidu aħna fl-20 ta' Jannar meta tiġi wiċċ imb'wiċċ jew tikkuntattja persuna li ma tista' b'ebda mod tiftakar jekk għadikx kellimtha jew le minn wara l-ewwel ta' Jannar? Ngħid għalija, ir-reputazzjoni tiegħi diġà mitlufa u nikkuntenta bil-"Bonġu!" li m'hawnx isbaħ minnha. Mill-bqija, kif semmejt qabel, Jannar m'hawnx isbaħ minnu.